د کرکټ په نړۍ کې د افغانستان صفتونه کیږي
د کرکټ شل اوریز جام کې د افغان لوبغاړو د غوره لوبې په لیدو په نړیوالو رسنیو کې د افغانستان ستاینې کوي.
لوبه جنوبي افریقه ګټلې خو زړونه افغانستان ګټلې . افغانستان باید د کرکټ د نړیوالو سیالیو دایمې برخه شي . د افغانستان د راتګ سره د کرکټ میدان ښکلی شویدی او محمد شهزاد د دې سیالیو هیرو دی. دا هغه جملې او څرګندونې دي چې د کرکټ مبصرینو او ماهرین ېې په رسنیو ،ټولنیزو رسنیو او تلویزوني چینلو کوي. د پاکستان جیو تلویزون په خپل خبر کې د افغانستان لوبغاړی محمد شهزاد د پاکستان د لوبغاړي احمد شهزاد نه غوره بولي او وايي چې پاکستان دې هم د افغانستان نه کرکټ زده کړي. د ټویټر په ټولنیزه رسنیو د کرکټ مشهورو څهرو لکه سنیل ګواسګر، لکشمن، جدیجا ،ایوشن ،نیکول بالټن او نورو د افغانستان محمد شهزاد د راتلونکو تجارتي سیالیو لکه ای پي ایل او بي پي ایل دپاره مناسب لوبغاړی بللی. د هند مشهورو ورځپانو د افغانستان کرکټ ټيم یو زړه ور ټیم بللی . ټایمز اف انډیا لیکي چې افغان لوبغاړو دنیا ته د خپل هیواد یوه بله څهره ښودلې. انډیا ټوډی لیکي چې جنوبي افریقه د افغانستان سره داسې لوبه کوله لکه اسټرالیا سره چې لګیا وي. د باسکر په نوم هندي ژبې رسنۍ لیکلي چې موږ فکر کوه چې افغانان یوازې بزکشي کولی شي ،دوي خو کرکټ هم د نورو نه ښه کوي. په عین حال کې د کرکټ مشهورو ویب پاڼو لکه کریک انفو،د کرک ټیکر، ای سي سي ویب پاڼې او نور د کرکټ مبصرینو افغانستان د کرکټ د آسمان نوی ستوری بللی دی او لیکي چې نور باید کرکټ نړیواله شورا افغانستان نه بغیر د کرکټ فکر ونه کړي.